ከሁለት ቢሊዮን ብር በላይ ካፒታል የተመደበለት የግብርና ሥራዎች ኮርፖሬሽን ተመሠረተ
ከዚህ ቀደም በሚኒስትሮች ምክር ቤት ደንብ ተቋቁመው ሲንቀሳቀሱ የነበሩ አምስት የመንግሥት የልማት ድርጅቶችን በአንድ በማዋሀድ የኢትዮጵያ የግብርና ሥራዎች ኮርፖሬሽን የተባለ የልማት ድርጅት ተመሠረተ፡፡ ከሁለት ቢሊዮን ብር በላይ ካፒታል ተመድቦለታል፡፡ የኮርፖሬሽኑ ኃላፊዎች ማክሰኞ መጋቢት 6 ቀን 2008 ዓ.ም. በሰጡት ጋዜጣዊ መግለጫ፣ እንደ አዲስ የተቋቋመው ድርጅት ከዚህ ቀደም በግብርና ሚኒስቴር ሥር የነበሩ ተቋማትን በመጠቅለል ሲመሠረት፣ ዘመናዊ የግብርናና የደን ውጤቶች ላይ ትኩረቱን እንደሚያደርግ አስታውቀዋል፡፡ የኮርፖሬሽኑ ተጠሪነት ለመንግሥት የልማት ድርጅቶች ሚኒስቴር ነው፡፡ ድርጅቱ በሁለት ቢሊዮን አራት መቶ አርባ ሚሊዮን ብር የተፈቀደ ካፒታል ሲቋቋም፣ የተከፈለ ካፒታሉም 610 ሚሊዮን ብር መሆኑ ታውቋል፡፡ የኢትዮጵያ የግብርና ሥራዎች ኮርፖሬሽን ከዚህ ቀደም የኢትዮጵያ ምርጥ ዘር ድርጅት፣ የተፈጥሮ ሙጫ ምርትና ገበያ ድርጅት፣ የግብርና ምርት ማሳደጊያዎች አቅራቢ ድርጅት፣ የግብርና ሜካናይዜሽን አገልግሎት ድርጅት፣ እንዲሁም የእርሻ መሣሪያዎች የቴክኒክ አገልግሎት አክሲዮን ማኅበር የሚባሉትን የልማት ድርጅቶች ጠቅልሎ በመያዝ ራሱን የቻለ የልማት ድርጅት ሆኖ ተመሥርቷል፡፡ ኮርፖሬሽኑ ከተቋቋመባቸው ዓላማዎች መካከል የግብርና ሜካናይዜሽን አገልግሎትን ማስፋፋት አንዱ ሲሆን፣ የእርሻና የኮንስትራክሽን መሣሪያዎች ጥገና የመስጠት ተግባራትንም እንዲወጣ ኃላፊነት ተሰጥቶታል፡፡ ኮርፖሬሽኑ የእርሻ መሣሪያዎችንና መለዋወጫዎችን፣ የኮንስትራክሽን መሣሪያዎችን፣ እንዲሁም የአግሮ ኬሚካሎችን ከአገር ውስጥና ከውጭ ገዝቶ ለሽያጭ እንደሚያቀርብ ይጠበቃል፡፡ የአዳዲስና የማስፋፊያ ፕሮጀክቶች ላይ የአዋጭነት ጥናት ከማካሄድ በተጨማሪ፣ የዲዛይንና የቴክኖሎጂ መረጣ ሥራዎችን ማከናወን ከተቋቋመባቸው ዓላማዎች መካከል የሚጠቀሱ ናቸው፡፡ በኢትዮጵያ የግብርና ሜካናይዜሽን ሥራን በሚመለከት በተለይ በሰፋፊ እርሻዎች በኩል ከፍተኛ ችግሮች ሲከሰቱ ቆይተዋል፡፡ በርካታ የአገር ውስጥና የውጭ ድርጅቶች በሰፋፊ የሜካናይዝ እርሻ ሥራ ቢሰማሩም ውጤታማ መሆን አልቻሉም፡፡ የግብርናና የተፈጥሮ ሀብት ሚኒስቴር ይህ ዘርፍ ከፍተኛ ካፒታልና ጊዜ የሚጠይቅ በመሆኑ እንደተፈለገው ሊሳካ አለመቻሉን በተደጋጋሚ ሲገልጽ ተደምጧል፡፡ ይሁንና መጠነ ሰፊ መሬት ወስደው ከነበሩ ድርጅቶች መካከል እንደ ሳዑዲ ስታርና ካሩቱሪ አግሮ ፕሮዳክትስ በመንግሥት በሰፊው ሲጠበቁ ከነበሩት ሰፋፊ እርሻዎች መካከል የሚጠቀሱ ናቸው፡፡ ይሁንና አንዳቸውም የሚጠበቅባቸውን ሳያስገኙ ዓመታት አስቆጥረዋል፡፡ በዚህ ሳቢያ ከመንግሥት ጋር እሰጣ ገባ ገብቶ የነበረው የህንዱ ካሩቱሪ ኩባንያ ከተሰጠው 100 ሺሕ ሔክታር መሬት ውስጥ ከ98 ሺሕ በላይ እንደተወሰደበት በቅርቡ መዘገባችን ይታወሳል፡፡ 